Diari Oficial de la Generalitat Valenciana


Sumari del DOGV 9613, del 08-06-2023 (2023/5995)

RESOLUCIÓ de 10 de maig de 2023, de la Subdirecció General de Relacions Laborals, per la qual es disposen el registre i la publicació del text de l'Acord interprofessional de millora de les condicions de treball del personal dels centres de titularitat pròpia del Sistema Públic Valencià de Serveis Socials gestionats mitjançant un contracte públic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9613

Data del DOGV
:   08-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5995


Data del document
:   10-05-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 10 de maig de 2023, de la Subdirecció General de Relacions Laborals, per la qual es disposen el registre i la publicació del text de l'Acord interprofessional de millora de les condicions de treball del personal dels centres de titularitat pròpia del Sistema Públic Valencià de Serveis Socials gestionats mitjançant un contracte públic. [2023/5995]  
  
Vist el text de l'Acord interprofessional de millora de les condicions de treball del personal dels centres de titularitat pròpia del Sistema Públic Valencià de Serveis Socials gestionats mitjançant un contracte públic, codi 80/12/0039/2023, signat per la comissió negociadora, integrada, d'una banda, per la patronal, que està formada per la Federació Empresarial d'Entitats Titulars de Centres i Serveis d'Atenció a Persones Discapacitades (FEAD), l'Associació Professional d'Institucions de Menors de la Comunitat Valenciana (APIME) i la Federació Espanyola d'Associacions del Tercer Sector en l'Àmbit de la Protecció de la Infància, Joventut i Família, i de la Justícia Juvenil (FEPJJ), i, d'una altra, per la part social, integrada per la Unió General de Treballadors del País Valencià (UGT-PV) i per la Confederació Sindical de Comissions Obreres del País Valencià (CCOO-PV); i, de conformitat amb el que disposa l'article 90, apartats 2 i 3, de l'Estatut dels Treballadors (aprovat pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors), l'article 2 del Reial decret 713/2010, de 28 de maig, sobre el registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, l'article 10.2 de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resol  
  
  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb notificació a la comissió negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 10 de maig de 2023.- El subdirector general de Relacions Laborals: Joaquín Vañó Gironés.  
  
  
Acord interprofessional de millora de les condicions de treball del personal dels centres de titularitat pròpia del Sistema Públic Valencià de Serveis Socials gestionats mitjançant un contracte públic  
  
TÍTOL I  
Disposicions generals  
  
Preàmbul  
  
La garantia principal del Sistema Públic Valencià de Serveis Socials la constitueixen els professionals, que desenvolupen les funcions en els centres, serveis i programes del sistema, amb la qual cosa garanteixen l'atenció a la ciutadania, afavoreixen la inclusió social, l'autonomia i el desenvolupament personal, la convivència, la igualtat d'oportunitats i la participació social; tot això, desenvolupant una funció promotora i preventiva, protectora i d'acompanyament, de suport i de rehabilitació davant de les necessitats socials originades per situacions de vulnerabilitat, desprotecció, desemparament, dependència o urgència social.  
  
En conseqüència, i a fi de reconéixer i dignificar el treball de les persones treballadores del Sistema Públic Valencià de Serveis Socials, el 17 de novembre de 2022, la Generalitat i els agents socials i econòmics principals del sistema van subscriure el denominat Acord de millora de les condicions de treball del personal dels centres de titularitat pròpia gestionats mitjançant un contracte públic del Sistema Públic Valencià de Serveis Socials, que s'inclou com a annex a aquest acord.  
Fruit d'aquest acord, la Generalitat Valenciana es compromet al fet que les persones professionals assolisquen l'equiparació salarial i de jornada laboral amb els empleats públics de l'Administració valenciana el 30 de juny de 2026 i, per a fer-ho, es compromet a garantir durant els pròxims anys un augment del finançament del sistema que repercutirà en l'increment consegüent dels salaris de les persones treballadores en correspondència amb la jornada de la Generalitat. Les associacions patronals i organitzacions sindicals signants es comprometen a traslladar els increments salarials necessaris d'acord amb els increments de finançament que la Generalitat Valenciana comprometa pressupostàriament i a establir els mecanismes necessaris que garantisquen revisions salarials posteriors amb caràcter anual a un acord interprofessional.  
  
La complexitat d'aquest procés requereix un acord intersectorial, ja que afecta sectors amb una regulació laboral d'origen divers —diversitat funcional, salut mental, i infància i adolescència—, per la qual cosa les previsions establides en l'article 83 de la Llei de l'Estatut dels Treballadors, atés que es tracta d'un acord intersectorial d'àmbit autonòmic, que versa sobre matèries concretes —salaris de referència—, subscrit per les organitzacions sindicals i associacions empresarials més representatives en aquests àmbits, pel que fa a la gestió de centres de titularitat de la Generalitat Valenciana mitjançant un contracte públic, i que se situa com a marc de referència i regula la concurrència entre convenis de diferent àmbit, per a guiar l'aplicació d'aquest nou marc salarial respecte de qualssevol instruments reguladors de les relacions laborals que hi haja en els sectors i les entitats afectades per aquest.  
  
En conseqüència, és propòsit de les parts signants, en la condició que tenen d'agents socials i econòmics més representatius en els sectors de la diversitat funcional i la infància i adolescència, subscriure aquest acord interprofessional, d'acord amb l'article 83 de l'ET, destinat a establir el que han denominat Acord interprofessional de millora de les condicions de treball del personal dels centres de titularitat pròpia del Sistema Públic Valencià de Serveis Socials gestionats mitjançant un contracte públic.  
  
Sobre la base del que s'ha exposat, acorden:  
  
Article 1. Parts signants  
Són parts signants de l'acord, en representació de la part sindical, els sindicats majoritaris, Comissions Obreres del País Valencià (CCOO-PV) i Unió General de Treballadors del País Valencià (UGT-PV), i en representació de la part patronal, les associacions patronals representatives en el Sistema Públic Valencià de Serveis Socials en els àmbits de diversitat funcional, salut mental i infància i adolescència: FEAD, APIME i FEPJJ. Les parts signants es reconeixen mútuament la legitimació per a negociar i signar aquest acord.  
  
  
Article 2. Naturalesa jurídica i àmbit d'aplicació  
1. Aquest acord té la naturalesa d'acord interprofessional subscrit, a l'empara de l'article 83 de l'Estatut dels Treballadors, per les organitzacions sindicals i associacions patronals més representatives en l'àmbit de la diversitat funcional, salut mental, i infància i adolescència, per a la prestació de serveis socials a la Comunitat Valenciana mitjançant un contracte públic.  
2. Aquest acord serà aplicable a totes les entitats que gestionen mitjançant un contracte públic la prestació de serveis socials, d'acord amb la normativa vigent en el moment, en l'àmbit de la Comunitat Valenciana, i, en concret, el contingut afectarà exclusivament les persones treballadores d'aquestes entitats que presten serveis la gestió dels quals siga encomanada i finançada en els termes de l'Acord de 17 de novembre de 2022 per la Generalitat Valenciana, per mitjà d'un contracte públic, en els àmbits de la diversitat funcional, la salut mental, i la infància i adolescència a la Comunitat Valenciana.  
  
3. Les disposicions i els continguts que formen part d'aquest acord, així com els compromisos contrets, tenen l'eficàcia pròpia dels convenis col·lectius estatutaris segons l'article 83 de l'Estatut dels Treballadors. En conseqüència, les condicions salarials que disposa aquest acord, així com les que siguen producte de revisions salarials posteriors, les haurà de prendre com a referència la Generalitat per al càlcul dels mòduls econòmics de la contractació pública inclosa en l'acord i la consignació d'aquests en l'exercici pressupostari que corresponga, a l'empara del que s'estableix en la normativa vigent. L'exigibilitat dels compromisos salarials adquirits per les parts quedaran condicionats a l'efectiva consignació pressupostària per part de la Generalitat Valenciana en cadascun dels anys a què afecta aquest acord, i a l'abonament efectiu d'aquestes quantitats a l'empara del que s'estableix en la normativa vigent.  
  
  
  
Article 3. Eficàcia i concurrència d'aquest acord  
Les disposicions que conté aquest acord tenen una naturalesa normativa i eficàcia general, per la qual cosa obliguen totes les entitats i empreses compreses dins del seu àmbit funcional, personal i territorial, d'acord amb els principis que estableix aquest article.  
  
El contingut d'aquest acord serà de compliment directe com a condició mínima per als convenis vigents els àmbits funcionals dels quals coincidisquen parcialment o totalment amb els d'aquest acord, i no es podrà veure afectat pel que disposen aquests en la matèria que ací es regula. Així mateix, els continguts d'aquest acord seran d'observança obligada com a condició mínima en totes les negociacions col·lectives que durant la seua vigència es duguen a terme dins dels àmbits que s'assenyalen en l'article 2.2 d'aquest acord.  
En els àmbits dels sectors del paràgraf anterior que disposen d'un àmbit autonòmic negociador convencional adequat, els acords que s'assolisquen seran efectius des de la signatura d'aquest acord i es traslladaran als textos dels convenis corresponents.  
D'aquesta manera, l'estructura de negociació col·lectiva estarà formada per aquest acord interprofessional i pels convenis col·lectius següents:  
En l'àmbit del sector de la diversitat funcional i la salut mental, el VIII Conveni col·lectiu laboral autonòmic de centres, entitats i serveis d'atenció a persones amb discapacitat de la Comunitat Valenciana.  
  
En l'àmbit del sector de la infància i adolescència:  
- el III Conveni col·lectiu per a empreses d'atenció especialitzada en l'àmbit de la família, infància i joventut a la Comunitat Valenciana (8000545) i  
- el IV Conveni col·lectiu estatal de reforma juvenil i protecció de menors (89700890583568).  
  
Article 4. Vigència i denúncia  
L'acord entrarà en vigor el dia en què se signe, sense perjudici de la publicació en el Diari Oficial de la Generalitat Valenciana, i tindrà una vigència fins al 30 de juny de 2026; així mateix, es prorrogarà tàcitament per períodes anuals si no es produeix una denúncia expressa d'alguna de les parts, que s'haurà de comunicar a les altres, amb una antelació mínima de 3 mesos respecte del venciment. Una vegada denunciat, seguirà en vigor en tot el seu contingut fins que se subscriga un acord nou que el substituïsca.  
  
Article 5. Aplicació de condicions més beneficioses  
Signat aquest acord, i havent-ne desplegat tots els efectes, si hi ha, prèvies a aquest, condicions retributives més beneficioses de caràcter personal implantades per les entitats, quan aquestes superen les que s'especifiquen en aquest acord de manera global i anual, es mantindran íntegrament de manera que cap persona treballadora es puga veure perjudicada per la implantació de cap disposició que s'acorde en aquest acord. Les millors condicions retributives que s'hagen gaudit anteriorment s'integraran en un complement salarial personal absorbible i compensable amb els increments salarials futurs que es pacten en aquest acord, a excepció de les retribucions que tinguen consideració de no absorbibles ni compensables en aquest acord, les quals no s'integraran en aquest complement de caràcter personal.  
  
  
Article 6. Comissió paritària d'aplicació i seguiment de l'Acord interprofessional de millora de les condicions de treball del personal dels centres de titularitat pròpia del Sistema Públic Valencià de Serveis Socials gestionats mitjançant un contracte públic  
1. La comissió paritària d'aplicació i seguiment d'aquest acord estarà formada per huit membres, quatre dels quals designats per les organitzacions empresarials signants i els quatre restants, per les organitzacions sindicals signants.  
2. La comissió paritària d'aplicació i seguiment d'aquest acord interprofessional podrà avaluar, modificar i actualitzar el contingut previst en aquest.  
3. La comissió paritària d'aplicació i seguiment es reunirà a instàncies de part per a aplicar els mecanismes de revisió salarial que es preveuen en aquest acord.  
4. La comissió paritària d'aplicació i seguiment de l'acord interprofessional es reunirà a instàncies de part, formulada per qualsevol de les organitzacions signants, per a resoldre les qüestions que es puguen plantejar i/o manifestar quant a la interpretació, l'aplicació i el seguiment dels acords assolits.  
5. La comissió paritària d'aplicació i seguiment de l'acord interprofessional durà a terme l'adaptació del contingut d'aquest acord davant de possibles modificacions legislatives o acords de negociació col·lectiva d'àmbit estatal que afecten o incidisquen en les matèries que en són objecte.  
6. La comissió paritària d'aplicació i seguiment de l'acord interprofessional en el marc d'aplicació d'aquest acord interprofessional té atribuïdes aquestes altres funcions:  
a) La vigilància, el control i el seguiment d'aquest acord.  
b) La interpretació i resolució de qualsevol consulta instada sobre els aspectes que recull aquest acord.  
c) El coneixement previ de les qüestions derivades de l'aplicació, inaplicació i interpretació d'aquest acord.  
d) Davant de situacions de desacord de la comissió paritària en la interpretació de l'aplicació d'aquest acord, les parts convenen sotmetre tal discrepància al procediment d'arbitratge que preveu el VI Acord de solució autònoma de conflictes laborals de la Comunitat Valenciana - Tribunal d'Arbitratge Laboral (TAL), la resolució del qual serà vinculant per a les dues parts, sempre que aquesta tinga tal caràcter segons la normativa de l'òrgan emissor, i així ho acorden les dues parts.  
  
  
  
TÍTOL II  
Condicions salarials  
  
Article 7. Efectes d'aplicació  
Els increments salarials que disposa aquest acord seran aplicables a partir de l'1 de gener de 2023, en funció del que s'estableix en les taules salarials incloses en l'annex 1 d'aquest acord, i en tot cas, no seran efectius fins que la Generalitat Valenciana desenvolupe els increments necessaris i suficients dels mòduls econòmics que regeixen la gestió de centres de titularitat pròpia mitjançant un contracte públic, dispose del finançament necessari a través dels pressupostos corresponents, i de manera efectiva es produïsca l'abonament. Per al cas excepcional dels centres de titularitat pública que, quan se signe aquest acord, es troben en situació administrativa d'enriquiment injust, els increments salarials que es pacten ací seran aplicables a partir de l'1 de gener de 2023 i no seran efectius fins que la Generalitat Valenciana dispose del finançament necessari i suficient i, de manera efectiva, es produïsca l'abonament en concepte de rescabalament d'aquests.  
  
  
Article 8. Règim retributiu  
A fi de traslladar aquest acord, els increments salarials disposats en l'Acord de millora de les condicions de treball de les persones professionals del Sistema Públic Valencià de Serveis Socials, de 17 de novembre de 2022, s'acorden les taules salarials de l'annex 1 per als anys 2023, 2024, 2025 i 2026.  
L'aplicació d'aquestes taules es farà d'acord amb el que s'hi pacte i detalle per a cada sector d'aplicació.  
  
  
TÍTOL III  
Mecanismes de revisió salarial  
  
Article 9. Revisió salarial  
Mentre aquest acord continue vigent, la comissió paritària procedirà a acordar i publicar en el Diari Oficial de la Generalitat Valenciana, la revisió de les taules salarials de l'annex 1 amb caràcter anual.  
  
A l'empara del que s'estableix en l'Acord de millora de les condicions de treball de les persones professionals del Sistema Públic Valencià de Serveis Socials, de 17 de novembre de 2022, la revisió anual de les taules salarials de l'annex 1 per als anys posteriors que no prevegen aquestes tindrà com a objecte aplicar les millores salarials que l'Administració establisca amb vista al seu compromís de mantindre l'equiparació salarial amb els empleats públics.  
Els increments de retribucions salarials acordats mitjançant aquest mecanisme de revisió salarial, en tot cas, no seran efectius fins que la Generalitat Valenciana dispose del finançament necessari mitjançant els pressupostos corresponents, i de manera efectiva se'n produïsca l'abonament.  
  
  
TÍTOL IV  
Execució de l'acord  
  
Article 10. Execució de l'acord  
Les parts signants, a fi de promoure l'execució d'aquests acords i dur a terme, si és el cas, les modificacions previstes, acorden, en el termini màxim de 5 dies des de la signatura d'aquest acord, donar-ne trasllat a la Conselleria d'Igualtat i Polítiques Inclusives de la Generalitat Valenciana. Així mateix, s'instarà aquesta conselleria perquè, després dels tràmits oportuns, s'inicien les actuacions necessàries i s'establisca el compromís de calendari per a dur-les a terme i fer les modificacions normatives i pressupostàries que siguen oportunes.  
  
  
Article 11. Vinculació amb els acords aconseguits amb la Generalitat Valenciana  
Aquest acord interprofessional i el conjunt de referències salarials previstes en aquest tenen un vincle inequívoc amb l'Acord de millora de les condicions de treball de les persones professionals del Sistema Públic Valencià de Serveis Socials, de 17 de novembre de 2022, subscrit per les signants amb la Generalitat Valenciana, així com amb les eines pressupostàries i normatives disposades per aquesta a fi de complir les previsions que marca aquest acord de millora.  
Si per qualsevol circumstància la Generalitat Valenciana no desenvolupa els increments dels mòduls econòmics acordats o no disposa del finançament necessari mitjançant els pressupostos corresponents, les obligacions salarials que conté aquest acord quedaran automàticament suspeses en l'execució i mancades d'efectes, mentre no es despleguen efectivament els instruments necessaris que garantisquen el finançament adequat dels contractes públics afectats.  
  
Així mateix, en el cas que una entitat privada deixe d'assumir la gestió que és objecte d'aquests contractes per qualsevol de les causes que preveu la legislació vigent, deixarien de ser aplicables al personal que romanga amb aquesta entitat les obligacions salarials previstes en aquest acord interprofessional, i es reprendrà l'aplicació de l'estructura i les obligacions salarials del conveni col·lectiu que li siga de referència en el moment.  
  
Article 12. Successió d'empreses i subrogació  
Si per motiu d'una nova adjudicació del contracte de gestió dels centres de titularitat pública afectats per aquest acord o reversió a gestió directa d'aquests per part de l'administració competent, es produeix una successió d'empreses en els termes que recull expressament la legislació vigent, el personal afectat per aquesta situació serà subrogat amb les condicions d'aquest acord en la seua globalitat.  
  
  
Article 13. Jornada laboral  
En els sectors de diversitat funcional, salut mental, i infància i adolescència, les jornades de treball estaran regulades en els convenis col·lectius que s'indiquen en l'article 3 d'aquest acord.  
No obstant això, en relació amb l'objectiu de la Generalitat Valenciana d'assolir l'equiparació plena dels treballadors del sector amb els empleats públics, tant en matèria salarial com de jornades de treball, en els termes que regula el Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat Valenciana, o la norma que el substituïsca, les parts es comprometen a, una vegada concretat l'objectiu en matèria de jornada per part de l'Administració i traslladat als mòduls de finançament dels contractes públics, i quan es doten i aproven pressupostàriament les partides corresponents a aquesta millora, traslladar l'acord d'unificació de jornades de treball als convenis col·lectius corresponents.  
  
ANNEX 3  
  
Acord de millora de les condicions de treball del personal dels centres de titularitat pròpia gestionats mitjançant contracte públic del Sistema Públic Valencià de Serveis Socials  
  
La Llei 3/2019 de serveis socials inclusius disposa la provisió de serveis socials prioritàriament mitjançant la gestió directa o per mitjans propis com a forma preferent i, de manera subsidiària, amb la realització d'acords d'acció concertada amb entitats privades d'iniciativa social o les fórmules recollides de contractació. En aquest sentit, hi ha un nombre important de recursos públics gestionats de manera externa, el funcionament dels quals depén del finançament públic de manera íntegra.  
  
Així, la tipologia de centres públics que actualment estan subjectes a contractes externs inclou, entre altres, els d'atenció a persones majors dependents, diversitat funcional, salut mental, infància i adolescència i dones.  
Aquests sectors recullen centres i serveis que presenten unes característiques molt diferents i van dirigits a col·lectius amb necessitats diferents, fet que es reflecteix en el finançament d'aquests centres. Les persones professionals que exerceixen la seua tasca professional en els diversos centres públics treballen amb condicions i convenis molt dispars entre si. Davant d'això, l'Administració i els agents econòmics i socials es mostren compromesos a millorar les condicions laborals i salarials de les persones treballadores del sector. Per a fer-ho, la Generalitat fixa com a horitzó les retribucions del personal públic de l'Administració valenciana.  
Per això, les parts signants arriben al següent  
  
ACORD  
  
1. La Generalitat es compromet a augmentar els mòduls en les pròximes licitacions de centres gestionats mitjançant un contracte públic de la Generalitat, i a incorporar-los als pressupostos dels exercicis corresponents amb la finalitat d'avançar en l'equiparació amb les taules salarials de la Generalitat. El càlcul de mòduls es farà de manera que es repercutisquen les taules salarials resultants d'aquest acord per a cada anualitat, incloent-hi tant els salaris base com els complements retributius que s'acorden; a més de la resta de despeses, necessàries per a assegurar la qualitat dels serveis prestats que augmentaran respecte de licitacions anteriors. Així mateix, es podran millorar en els pressupostos futurs els mòduls corresponents al finançament de serveis socials delegats en les entitats locals per mitjà del contracte programa.  
  
2. Les patronals i els sindicats es comprometen a traslladar els augments salarials, els mecanismes de revisió salarial amb caràcter anual i a equiparar la jornada laboral del sistema, així com tota la matèria que s'estime oportuna, en un acord interprofessional segons els termes que disposa la normativa laboral vigent, a excepció dels que regeix el conveni col·lectiu laboral per a les empreses que tinguen adjudicada mitjançant un contracte amb alguna administració pública la gestió de residències de tercera edat, serveis d'atenció a persones dependents i desenvolupament de la promoció de l'autonomia personal, centres de dia, centres dona 24 hores, centres d'acollida i servei d'ajuda a domicili de titularitat pública i gestió privada a la Comunitat Valenciana. Les parts es comprometen a subscriure aquest acord interprofessional en el termini màxim de quatre mesos des de la signatura.  
  
3. Les patronals i els sindicats es comprometen a incrementar els salaris de les persones treballadores dels centres gestionats mitjançant un contracte públic de la Generalitat, d'acord amb les taules acordades. Així es pactaran els increments corresponents en el conveni col·lectiu laboral per a les empreses que tinguen adjudicada, mitjançant un contracte amb alguna administració pública, la gestió de residències de tercera edat, els serveis d'atenció a persones dependents i el desenvolupament de la promoció de l'autonomia personal, els centres de dia, els centres dona 24 hores, els centres d'acollida i el servei d'ajuda a domicili de titularitat pública i gestió privada, a la Comunitat Valenciana, i en les taules que siguen aplicables del III Conveni col·lectiu per a empreses d'atenció especialitzada en l'àmbit de la família, la infància i la joventut de la Comunitat Valenciana i el VIII Conveni col·lectiu laboral autonòmic de centres, entitats i serveis d'atenció a persones amb discapacitat de la Comunitat Valenciana, per als centres d'aquests àmbits.  
  
4. Els nous plecs han de complir el punt 6.2 de l'Acord sobre matèries concretes per a la millora de l'economia i l'ocupació de la Comunitat Valenciana, de 29 de març de 2021, i s'estableixen els mecanismes perquè «l'adjudicatari puga complir les clàusules que s'establisquen en convenis col·lectius sectorials, nacionals, autonòmics i provincials futurs aplicables».  
5. L'Administració farà una anàlisi i la proposta consegüent d'equiparació de les diverses jornades laborals, de manera que s'avance progressivament en la igualtat de les diverses jornades anuals que actualment hi ha entre el personal del Sistema Públic Valencià de Serveis Socials.  
  
I, per a fer-ho, signen aquest acord a València el 17 de novembre de 2022.